വനിതാ ലോക ട്വൻറി 20യിൽ മൂന്നാം ജയംതേടി ഇന്ത്യ ഇന്ന് ഇറങ്ങും . ഇന്ത്യൻ സമയം രാത്രി 8.30ന് തുടങ്ങുന്ന മത്സരത്തിൽ അയർലൻഡ് ആണ് എതിരാളികൾ . ന്യുസീലൻഡിനെയും പാകിസ്ഥാനെയും തകർത്ത ഇന്ത്യ ഇന്ന് ലക്ഷ്യമിടുന്നത് സെമിഫൈനൽ സ്ഥാനമാണ് . എന്നാൽ ഓസ്ട്രേലിയയോടും പാകിസ്ഥാനോടും തോറ്റ അയർലൻഡ് ഇന്ത്യക്ക് കാര്യമായ വെല്ലുവിളി ഉയർത്താനിടയില്ല . നാല് പോയിൻറുമായി ഗ്രൂപ്പിൽ രണ്ടാം സ്ഥാനത്താണ് ഇന്ത്യ . മൂന്ന് കളിയും ജയിച്ച ഓസീസ് വനിതകളാണ് ഒന്നാം സ്ഥാനത്ത് . കിവീസിനെതിരെ ഹർമൻപ്രീത് കൌറിൻറെ സെഞ്ച്വറിയുടെ കരുത്തിലായിരുന്നു ഇന്ത്യയുടെ ജയം . പാകിസ്ഥാനെതിരെ മിതാലി രാജ് ആയിരുന്നു വിജയിശിൽപി . ബൌളിംഗിൽ പൂനം യാദവിൻറെയും ഹേമലതയുടെയും പ്രകടനമാണ് നിർണായകമാവുക . ഇരുവരും ചേർന്ന് പത്ത് വിക്കറ്റ് നേടിക്കഴിഞ്ഞു . സ്മൃതി മന്ദാനയും വേദ കൃഷ്ണമൂർത്തിയുംകൂടി പ്രതീക്ഷയ്ക്കൊത്ത് ഉയർന്നാൽ ഇന്ത്യക്ക് കാര്യങ്ങൾ എളുപ്പമാവും .